
בבית הדין הצבאי לערעורים
בפני:
  אלופה    אורלי    מרקמן      –               הנשיאה
                                     תא"ל     נועה        זומר        –   המשנה לנשיאה 
 אל"ם מאיה גולדשמידט      –                 שופטת
בעניין:
 התובע הצבאי הראשי – המערער (ע"י ב"כ, סרן עמית בן שלום, קמ"ש אופק אפרים אללוף)
נ ג ד 
      המשיבים: XXXXXXX/X טור' א' ר' – (ע"י ב"כ, עו"ד עדן בן חמו)  
XXXXXXX/X טור' ס' ב' ש' – (ע"י ב"כ, עו"ד בנימין מלכא) 
XXXXXXX/X טור' מ' י' – (ע"י ב"כ, רס"ן (מיל') גל מנשה)
XXXXXXX/X טור' ר' ש' – (ע"י ב"כ, עו"ד עידית רייכרט) 
XXXXXXX/X טור' י' ר' – (ע"י ב"כ, רס"ן (מיל') מור ימין, סגן דורי סאקוב)
XXXXXXX/X טור' (מיל') ט' א' – (ע"י ב"כ, עו"ד אבי פינרסקי, עו"ד עמרי לשם, עו"ד ארטיום נאורוב)
XXXXXXX/X טור' (מיל') נ' א' – (ע"י ב"כ, סא"ל (מיל') בני קוזניץ, רס"ן ליאור דאיץ')
XXXXXXX/X טור' א' ב' – (ע"י ב"כ, עו"ד שי רודה)
XXXXXXX/X טור' מ' ז' – (ע"י ב"כ, עו"ד אלון הראל)
XXXXXXX/X טור' ב' מ' – (ע"י ב"כ, רס"ן (מיל') אור פרים, סגן שוהם מחט)
ערעור על החלטה של בית הדין הצבאי המחוזי במחוז שיפוטי המרכז שניתנה בתיקים מרכז בש"פ 26847-07-25, 50660-07-25, 27090-07-25, 26963-07-25, 40344-07-25, 26844-07-25, 27122-07-25, 40343-07-25, 55494-07-25, 27046-07-25 (אל"ם שחר גרינברג – שופט) ביום 28.9.2025. ערעור התביעה התקבל. 

ה ח ל ט ה
פתח-דבר

1. המשיבים הם חיילים אשר שרתו בתפקידים שונים ביחידת "חץ" במערך ההגנה האווירית. כל העשרה הועמדו לדין, בנפרד, בגין מעשים פסולים ואסורים שביצעו, כחיילים "ותיקים", כלפי חיילים "צעירים" ששרתו עמם ביחידה. ההליכים המשפטיים כנגד המשיבים הסתיימו לאחר הליכי גישור שנשאו פרי והביאו להסכמות, במסגרת הסדרי טיעון. המשיבים הורשעו על פי הודאתם בכתבי אישום מתוקנים, בעבירה של התעללות לפי סעיף 65(א) לחוק השיפוט הצבאי, תשט"ו-1955, לעיתים כמבצעים בצוותא ולעיתים כמסייעים. חלק מהם הורשעו גם בעבירה של הטרדה מינית, לפי סעיפים 3(א)(5) ו-5(א) לחוק למניעת הטרדה מינית, התשנ"ח-1998 וחלק מהם, לפי דרגתם, הורשעו גם בעבירה של התנהגות שאינה הולמת, לפי סעיף 130 לחוק השיפוט הצבאי. הסדרי הטיעון כובדו ועל המשיבים הושתו עונשי מאסר בפועל לתקופות שונות, בין 60 ל–200 ימים, לצד מאסר מותנה והורדה לדרגת טוראי. לאחד מנפגעי העבירה נפסקו פיצויים בסך 10,000 ש"ח. 
2. לאחר מכן דן בית הדין המחוזי, במאוחד, בבקשותיהם של המשיבים להאריך את איסור הפרסום על פרטיהם המזהים, שנקבע בשלבים מוקדמים של ההליכים בעניינם. בסופו של דבר, לאחר שמיעת גורמים מקצועיים רלוונטיים וחרף התנגדות התביעה, הורה בית הדין קמא ביום 28 בספטמבר 2025, להאריך את איסור הפרסום "על שמותיהם המלאים של החיילים בפרשה זו ... [בשל] ... החשש לפגיעה בביטחון האישי, נוכח צבר הנסיבות הקונקרטיות שמתקיימות בענייננו: המצב הביטחוני ותפקידם הצבאי של הנאשמים". התביעה הצבאית לא השלימה עם החלטה זו ומכאן הערעורים שלפנינו. 

השתלשלות ההליכים בערכאה קמא

3. כבר בדיון המעצר הראשון בעניינם של המשיבים, בטרם הוגשו כתבי האישום בעניינם, נאסר פרסום פרטיהם המזהים, לבקשת באי-כוחם, כדי לאפשר להגנה להיערך לדיון לגופה של בקשה ולבסס את טענתם כי פרסום הפרטים עלול לגרום להם נזק חמור, במישור הנפשי. התביעה הצבאית ערערה על ההחלטה זו וביום 10 ביולי 2025 נדחה הערעור. נקבע, כי אכן היה על ההגנה להציג לפחות תשתית ראשונית לטענה בדבר הנזק האפשרי מן הפרסום, אך אין צורך להכריע אם די היה לשם כך בבקשותיה להפנות את המשיבים לבדיקתם של גורמי בריאות הנפש. זאת, לאור הטענה הנוספת שהועלתה בערעור, בדבר סיכון לביטחונם האישי של המשיבים כתוצאה מן הפרסום, באותה עת, עקב תפקידם המבצעי בסוללת ה"חץ". בירור שערכה התביעה במהלך הדיון בערעור עם מחלקת ביטחון המידע בצה"ל העלה כי היחידה שבה משרתים המשיבים אינה מסווגת, ומשכך אין מניעה לפרסם את שמם בהיבט זה, אך נקבע כי תשובה זו, בהיבט ביטחון המידע של סיכוני החשיפה של יחידתם של המשיבים, אינה מאיינת את החשש שהעלו הסניגורים מפני פגיעה בביטחונם האישי של מרשיהם. לפיכך, לא התערב בית הדין הצבאי לערעורים בהחלטה על איסור הפרסום הזמני, כדי לאפשר את הבדיקה שבה החלו הסניגורים מול גורמי אמ"ץ האמונים על מתן חוות הדעת בנושא, ואשר עשויים גם להעיד בעניין זה, כעדים מטעם בית הדין (עלב"ש 26954-07-25 התובע הצבאי הראשי נ' סמ"ר נ' א' (2025)). 
4. צו איסור הפרסום הוארך בבית הדין קמא מפעם לפעם, ובתוך כך, התקבלו חוות דעת כתובות של ראש זירת ביטחון באגף המבצעים ושל ראש מחלקת ביטחון המידע דאז בצה"ל, והשניים אף העידו באריכות, בבית הדין קמא -  
ראש זירת ביטחון באגף המבצעים בצה"ל (רז"ר ביטחון) ציין בחוות דעתו כי העבירות המיוחסות למשיבים אינן קשורות במישרין לביטחון המדינה ואינן מעוררות חשש מפני פגיעה מצד גורמים עוינים, כנקמה על פעולות צה"ל. על יסוד האמור, צוין כי אין מניעה לפרסום שמם של המשיבים. בחוות דעתו התחשב רז"ר ביטחון גם בסיקור העולמי המוגבר על הנעשה בישראל בתקופה הנוכחית והתייחס למידת הסבירות הנמוכה לסיכון במישור הדין הבין-לאומי, כאשר לא מדובר בחיילים ששהו בזירות לחימה וכאשר לא הועלו תמונות מאזורי לחימה לרשתות חברתיות. 
ראש מחלקת ביטחון מידע בצה"ל (רמחב"ם) ציין בחוות דעתו כי בכל הקשור למגבלות של ביטחון מידע, אין מניעה לפרסם את פרטיהם של החיילים לנוכח טיב העבירות שממילא אינן עוסקות בתחום הביטחון; וכן, משום שהסתרת פרטיהם של החיילים לאור שירותם במערך ההגנה האווירית של חיל האוויר במצב של שגרה, היא "ברף הנמוך של הרגישות הביטחונית". לטעמו, אין מקום להקפדה על הסתרת הפרטים במקרה זה, לנוכח השיקולים הנוגדים של העניין הציבורי בפרסום. כמו כן, צוין כי אין מדובר ביחידה המוגדרת בפקודות הצבא כיעד הסתרה. לצד האמור, נמסר כי לגבי המעורבים שמחזיקים באזרחות נוספת (אירופאית), קיים פוטנציאל רב יותר לאיום וכן, כי בימים אלה "נערכת עבודת מטה לבחינת שינוי אפשרי בהגדרת חיילים המשרתים ביחידת הגנה אווירית, כך שהדבר ישליך על איסור פרסום החיילים המשרתים בה, נוכח חשיבות מערך 'חץ' ורגישות המידע ביחידה זו" (מתוך פסקה 13 להחלטת בית הדין קמא). 
5. בית הדין קמא הנכבד קבע בהחלטתו כי אמנם הרשעת המשיבים בעבירות כאמור, שינתה את נקודת האיזון לטובת פומביות הדיון, אך נוכח צבר של נסיבות ביטחוניות, שצוינו בחוות הדעת כאמור, ובהן, המלחמה הממושכת והרב-זירתית; תפקידם הרגיש של חלק מן המשיבים במערך ההגנה ביחידת "חץ"; עבודת המטה שהתנהלה באותם ימים בצה"ל לבחינת הצורך בהסתרת זהות משרתי המערך; והסיכון המוגבר לבעלי האזרחות הכפולה – יש לקבוע כי קיימת אפשרות סבירה לפגיעה ממשית בביטחונם האישי. נקבע עוד כי אין להבחין בין המשיבים המחזיקים באזרחות זרה לבין שאר המשיבים, מאחר שחשיפת פרטיהם של חלק מן המשיבים עלולה להביא לזיהוי של אחרים. משכך, הורה בית הדין, כפתרון מידתי, לאסור את פרסום שמותיהם המלאים של כלל המשיבים (ולהסתפק בראשי התיבות בלבד), תוך התרת פרסום יתר פרטי הפרשה וההליכים המשפטיים. 

ערעורי התביעה

6. התביעה טענה לפנינו כי לא בוססה "אפשרות סבירה" לסיכון ביטחונם של המשיבים, ועל כל פנים לא נערך איזון ראוי בין האינטרסים המנוגדים הרלוונטיים הקיימים בנסיבות העניין. לחלופין, נטען כי בית הדין קמא שגה משלא הגביל את איסור הפרסום לפרק זמן קצוב. 
7. התביעה הדגישה את העיקרון החוקתי, שלפיו סטייה מפומביות הדיון תיעשה במקרים חריגים בלבד. נטען, כי המשיבים לא עמדו בנטל שמוטל עליהם להוכחת החריג שעניינו החשש לפגיעה בביטחונם וכי למעשה, קביעתו של בית הדין קמא בסוגיה אינה מתיישבת עם עמדת הגורמים המקצועיים, רז"ר ביטחון ורמחב"ם. לחלופין נטען, כי משבית הדין קמא ביסס את איסור הפרסום על עבודת מטה לבחינת האפשרות לשינוי הגדרות החשיפה של המשרתים במערך ההגנה – היה עליו להגבילו בזמן לצורך מעקב אחר תוצאותיה; זאת ועוד, כל עוד לא חל שינוי בהגדרות החשיפה - הרי שבפועל, החלטת בית הדין קמא שיפרה את מצבם של המשיבים, שהורשעו בביצוען של עבירות, לעומת כלל המשרתים במערך, בהיבטי איסור הפרסום. אשר למשיבים שברשותם אזרחות נוספת, נטען כי כפי שציין רז"ר ביטחון, מדובר בחיילים שלא לחמו באזורי לחימה, ובהיעדר מידע על התייחסות אליהם ברשתות החברתיות, הסבירות לסיכון במישור הדין-הבינלאומי, עקב הפרסום, היא נמוכה. לאור כלל האמור טענה התביעה כי החלטת בית הדין קמא נשענת על בסיס תשתית עובדתית בלתי-מספקת, שאינה מבססת "אפשרות סבירה" לפגיעה בביטחונם של המשיבים. 
8. התביעה שבה והזכירה כי המשיבים הורשעו בביצוע עבירות התעללות הכוללות אלימות כלפי חיילים וחלקם ביצעו כלפיהם גם הטרדה מינית. נטען כי האינטרס בפרסום בעבירות אלה מוגבר וכי לצידו מתקיים אינטרס צבאי מובהק בהוקעת העבירות ובביעורן משורות צה"ל. לפיכך, עתרה התביעה להתיר את פרסום שמם של המשיבים בפרשה. 

התייחסות המשיבים

9. המשיבים ביקשו לסמוך ידיהם על החלטת בית הדין קמא ולהימנע מלהתערב בה. לחלופין, ביקשו להחזירה לדיון נוסף בבית הדין קמא לבחינה מעמיקה של הסיכון הכרוך בפרסום פרטי המשיבים, במישור הדין הבינלאומי. 
10. נטען תחילה, כי מאחר שכלל פרטי הפרשה פורסמו ממילא באופן נרחב באמצעי התקשורת, ההחלטה להסתפק בפרסום ראשי התיבות של שמם של המשיבים, מייצרת איזון מידתי בין פומביות הדיון בפרשה, לבין מניעת הפגיעה בביטחונם האישי. נטען כי במציאות כיום, מתנהלת גם לחימה משפטית כנגד חיילים, כדי להגביל את חירותם ולפגוע במעמדם המשפטי בערכאות בין-לאומיות. לטעמם של הסנגורים, הסיכון המשפטי חל גם על מי שלא נלחם בפועל בזירות הלחימה, ואין בתפקידם "ההגנתי" של המשיבים כדי לצמצמו (פרוטוקול דיון 7.12.2025 בערעור, עמ' 23 שורות 28-23).
11. הסנגורים המייצגים משיבים שלא הורשעו בעבירות של הטרדה מינית, או שלהרשעתם נלווה רישום פלילי "מופחת בלבד", הדגישו כי האינטרס הציבורי בפרסום שמם אינו מוגבר כבעניינם של משיבים אחרים. 
השתלשלות העניינים בשלב הערעורים
12. בפתח הדיון בערעור, הודיעה התביעה כי עבודת המטה שהזכיר רמחב"ם בעדותו, לבחינת יעדי הסתרה נוספים ובהם זהות משרתי היחידה שבה שרתו המשיבים, הסתיימה זה מקרוב והפקודה בנושא הופצה בנובמבר 2025. בואר, כי לא חל שינוי ביחס למשיבים וכי החיילים ביחידתם אינם נכללים בפקודה. 
13. ביום 23 בפברואר 2026, לאחר שמיעת הטיעונים בערעור ומשלא הושגה הסכמה בין הצדדים, בעקבות הצעתנו - מצאנו, על אף השלב הדיוני המתקדם, לפנות לראש חטיבת הדין-הבינלאומי בפרקליטות הצבאית, האמונה על הערכת הסיכונים המשפטיים בחו"ל למשרתי צה"ל, כדי שיחווה את דעתו באשר לפוטנציאל הסיכון לנקיטת צעדים משפטיים כנגד המשיבים (וכן כאלה הכרוכים בפגיעה בחירותם), על ידי גופים בארץ ובחו"ל, ככל שיפורסם שמם בפרשה. 
14. התייחסותו של רמ"ח אסטרטגית מטעם חטיבת הדין-הבינלאומי התקבלה ביום 24 במאי 2026 ולפיה, לגבי כלל המעורבים בפרשה - "לא סביר שתקודם נגדם תלונה, לא כל שכן תיפתח חקירה בעניינם, על ידי רשויות חקירה ותביעה במדינות זרות", בעקבות חשיפת שמם כמעורבים בפרשה זו. 
15. רמ"ח אסטרטגית ציין, כי "מאז פרוץ מלחמת 'חרבות ברזל', חל זינוק בניסיונות לקידום הליכים משפטיים בחו"ל כלפי משרתי צה"ל על רקע שירותם - הן במדינות זרות והן בבית הדין הפלילי הבין-לאומי (ICC)". לצד זאת מסר, כי את הסיכון בנושא יש להעריך על רקע אופי הפעילות הצבאית של כל משרת והתפקידים שביצע; בהתחשב במידת הנוכחות הפומבית של המשרת ברשתות החברתיות ופרסום הפרטים על תפקידיו בצבא; בשים לב לשאלת האזרחות הנוספת ועוד. צוין גם כי לא ידוע על מקרים שבהם הוגשו תלונות או קודמו הליכים משפטיים כנגד משרתי צה"ל במדינות זרות, עקב חשיפת זהותם בהחלטות שיפוטיות או במסמכים פומביים אחרים בהליכים משפטיים בישראל. 
16. לעניין המקרה הנדון, הוסבר כי מטבע הדברים חשיפה של שמות המשיבים, לצד העובדה כי שירתו במערך ההגנה, עלולה להגיע לידי גורמים הפועלים לקידום הליכים משפטיים כנגד ישראל. עם זאת, נמצא כי אין זה סביר שתקודם כנגד המשיבים תלונה או שתיפתח חקירה בעניינם בשל מעורבותם ביחידת הגנה על העורף הישראלי, שאינה מקושרת לטענות על הפרה לכאורה של הדין הבין-לאומי, במהלך פעילות מבצעית. לכן, אין בחשיפת שמם, כשלעצמה, כדי להשפיע, באופן מהותי, על הסיכון המשפטי הנשקף להם כחיילי צה"ל. 
17. אשר לבעלי אזרחות זרה - יש סיכון מוגבר אם במדינת אזרחותם קיים איסור על שירות בצבא זר או על החזקת אזרחות כפולה. בענייננו, לגבי משיב בעל אזרחות צרפתית, הוסבר כי אין סיכון כי יקודם הליך כנגדו בגין סיבות אלה; בעניין משיב נוסף, בעל אזרחות אתיופית, נמסר כי אמנם יש באתיופיה איסור על החזקת אזרחות כפולה, אך לא ידוע על נקיטת הליכים שם כנגד משרתי צה"ל, בגין סיבה זו. לסיכום, נקבע כי גם בעניינם של משיבים אלה אין זה סביר שייפתחו כנגדם הליכים משפטיים בשל חשיפת שמם או בשל שירותם במערך ההגנה. 
18. ולבסוף, צוין כי אף כאן, כמו בעניינו של כל חייל, הימנעות מפרסום פומבי של המשרתים עצמם ככאלה, בעת שהותם בחו"ל, תצמצם את הסיכון המשפטי בעניינם. 
19. על אף ההתייחסות מטעם חטיבת הדין-הבינלאומי, שבו חלק מהמשיבים על טענתם כי עצם חשיפת שמם, תגרום לכך שניתן יהיה לזהותם כחיילי צה"ל וכי הימצאותם במדינה מסוימת עלולה להוביל להגשת תלונה כנגדם. נטען שוב כי פרסום הפרשה מבדיל את עניינם של המשיבים, מבחינת הסיכון הנשקף להם, מזה של כל חייל ואף חייל העומד לדין לפני בית דין צבאי מבלי שעניינו פורסם. חלק מן המשיבים אף עתרו להחזיר את הדיון לבית הדין קמא כדי שתישמע עדותו של רמ"ח אסטרטגית. 
20. לעומתם, באי כוחם של טור' מ' ז' ושל טור' ס' ב' ש', הבהירו כי בעקבות ההתייחסות כאמור, הם מותירים את שאלת קבלת הערעור לשיקול דעתו של בית הדין הצבאי לערעורים. 
21. ב-13 ביולי 2026 פנו חלק מן המשיבים בבקשה חדשה, לצרף לעיוננו את פרוטוקול עדותו של רז"ר ביטחון שהעיד בבית הדין קמא בתיק אחר (בש"פ 5812-06-26). התביעה התנגדה נחרצות לבקשה - בין היתר, מכיוון שאינה עומדת בכללים להצגת ראיות חדשות בערעור; מאחר שהיענות לה תוביל לטעמה להתארכות מיותרת של ההליך ומאחר שהעדות המדוברת נמסרה בדלתיים סגורות. בואר עוד, כי באותו מקרה, התייחס העד לפרשה אחרת שעניינה באישומים של התעללות כלפי שוהה בלתי חוקי פלסטיני. הסנגורים לעומת זאת, ציינו כי עדותו של רז"ר ביטחון הייתה רחבה יותר ונגעה גם בעבירות אחרות.  
22. כידוע, בהתאם להלכה הפסוקה, הגשת ראיות חדשות בשלב הדיון בערעור, היא בגדר חריג לכלל, הקובע כי על בעלי הדין להביא את ראיותיהם בפני הערכאה הדיונית (רע"פ 3034/16 דיין נ' מדינת ישראל (6.9.2016); ע/18,21/17 סמל אזריה נ' התובע הצבאי הראשי (2017)). פסיקת בית המשפט העליון התוותה שלושה שיקולים עיקריים, שעל ערכאת הערעור לשקול, בבואה להכריע בבקשה להוספת ראיות בשלב הערעור והם: האם יכול היה המבקש להציג את הראיות המבוקשות בהליך שהתנהל בפני הערכאה המבררת; האינטרס בדבר שמירה על עקרון סופיות הדיון; וכן טיבן ומשקלן של הראיות הנוספות והפוטנציאל הטמון בהן לשינוי תוצאת המשפט (ע"פ 5622/08 משה נ' מדינת ישראל (17.2.2015); ע"פ 8808-04-26 סמ"ר ברוך נ' התובע הצבאי הראשי, פסקאות 16-14 (2026)). לצד האמור, "ניתן לתהות האם גם בנוגע לערעור על החלטה הדנה באיסור פרסום יש מקום להחיל את הגישה המצמצמת להוספת ראיה בשלב הערעור ... שהרי בואר בהלכה הפסוקה כי החלטה בדבר המשך איסור הפרסום איננה 'נצחית', ותהא נתונה תמיד לבחינה מחודשת (ככל שתתבקש על-ידי מי מהצדדים הרלוונטיים), למשל נוכח חלוף הזמן ועקב שינוי נסיבות ..." (עניין סגן נ' ט' לעיל, בפסקה 24). 
23. על כל פנים, רז"ר ביטחון מסר כאמור, זה מכבר, את חוות דעתו בפרשה והעיד באריכות, לגבי השלכות הפרסום על המשיבים בענייננו, תוך שהוא נחקר בחקירה נגדית על ידי באי כוח הצדדים. עדותו של אותו עד, בתיק אחר, ביחס לפרשה אחרת, היא אפוא בעלת פוטנציאל מצומצם לשינוי התוצאה ומכל מקום, ודאי לנוכח חלוף הזמן, יש בה גם כדי לכרסם בעיקרון סופיות הדיון, כמובא לעיל. בהתאם, לנוכח כלל הנסיבות, קבלתה בשלב זה של הערעור אינה דרושה "לעשיית משפט צדק" (סעיף 435 לחוק השיפוט הצבאי), ויש לדחות את בקשה ההגנה בעניין זה.

דיון והכרעה
כללי
24.  כידוע, לעיקרון הפומביות מעמד חוקתי ומשקל מרכזי בשיטתנו המשפטית (בש"פ 8698/05 אזולאי נ' מדינת ישראל (19.10.2005); בש"פ 2322/13 אברהם נ' מדינת ישראל (1.5.2013) ובש"פ 6988/19 פלוני נ' הוצאת עיתון הארץ (26.11.2019)). העיקרון מעוגן בסעיף 3 לחוק יסוד: השפיטה, שלפיו "בית משפט ידון בפומבי, זולת אם נקבע אחרת בחוק או אם בית המשפט הורה אחרת לפי חוק", ובסעיפים 68 לחוק בתי המשפט [נוסח משולב], התשמ"ד-1984, ו-324 לחוק השיפוט הצבאי. עקרון פומביות הדיון נועד להבטיח את זכותם של בעלי הדין להליך תקין והוגן, ולחזק את אמון הציבור במערכת המשפט. הוא "משתלב בחופש הביטוי ובזכות הציבור לדעת, הניצבות ביסוד המשטר הדמוקרטי... [ו]מהווה השתקפות של ערכים אלה, ונועד להבטיח משטר שיפוטי תקין, המגן על זכויות אדם, תוך הבטחת שקיפות ביחס לפעולתן של המערכות השלטוניות. פומביות הדיון מבטיחה קיומן של בחינה וביקורת ציבורית על המתרחש במערכות המשפט ועל פעילותן של המערכות הציבוריות האחרות" (ע"פ 10994/08 מדינת ישראל נ' תורג'מן (14.5.2009)).  
25. עקרון פומביות הדיון כולל הן את קיום הדיון המשפטי בדלתיים פתוחות והן את פרסום זהות בעלי הדין – "זכותו הבסיסית של כל אזרח לדעת, ללמוד ולחקור את המתרחש בתוך אולם בית המשפט, בטרקלין בו דנים על החטא ועונשו כמו גם את זהות השופט היושב בדין, את זהות בעלי הדין ואת טיבה של ההכרעה השיפוטית" (בש"פ 2484/05 פרי נ' מדינת ישראל (18.7.2005); וראו גם: עלב"ש 10/22 דרוקר נ' סמל יגר, פסקה 36 האסמכתאות המנויות בה (2022)).
26. לאור חשיבותו של העיקרון, הלכה מושרשת היא כי יש לפרש בצמצום את החריגים לו - "ולעולם תיטה הכף אל עבר פומביות הדיון" (ע"א 5185/93 היועץ המשפטי לממשלה נ' מרום, פ"ד מט(1) 318 (1995); בש"פ 6988/19 פלוני לעיל, פסקאות 24, 26; בש"פ 1039/19 הוצאת עיתון הארץ נ' שופטת אלמונית, פסקה 8, והאסמכתאות שם (13.3.2019)). החריגים לכלל מבוססים על אינטרסים נוגדים. מעמדם מעוגן בסעיף 70 לחוק בתי המשפט ובמקבילו - סעיף 325 לחוק השיפוט הצבאי, בנוסחאות סטטוטוריות המאזנות בינם לבין עיקרון הפומביות ומתוות את שיקול הדעת השיפוטי בעניין. 
27. לענייננו, נקבעה בסעיף 325(ה) לחוק השיפוט הצבאי (בדומה להוראת סעיף 70 הנ"ל) נוסחת איזונים, שלפיה: 
"בית הדין רשאי לאסור כל פרסום בקשר לדיוני בתי הדין, אם ראה צורך בכך לשם הגנה על בטחונו של נאשם, של עד או של אדם אחר ששמו הוזכר בדיון או לשם מניעת פגיעה חמורה בפרטיות של אחד מהם" (הדגשות הוספו). 
28. כעולה מלשון הוראת החוק, בעוד שנדרשת אמת מידה של פגיעה חמורה בזכות לפרטיות, העילה הנוגעת להגנה על ביטחונו האישי של אדם אינה מגבילה עצמה למבחן של פגיעה חמורה - "מכאן, שבמסגרת נוסחת האיזונים, עולה מעמדו של האינטרס להגן על הביטחון האישי של בעל-דין או עד על מעמדו של האינטרס להגן על פרטיותו" (עלב"ש/1,2/19 רב"ט י' א' נ' התובע הצבאי הראשי, פסקה 39 (2019); וראו: עלב"ש 12/24 סגן נ' ט' נגד משפחות המנוחים, פסקה 29 (2024)). בואר, כי:
"הסעיף מאזן בין האינטרס הציבורי הכללי בפומביות, לבין אינטרס אנושי, לעיתים קיומי, ראשון במעלה – 'בטחונו של בעל דין'... במקרה שלפנינו הטענה היא לחשש לחיי הנאשמים, ואין ספק כי חשש כאמור – כשלעצמו בא בגדרי הגרעין הקשה של הסעיף" (בש"פ 10927/07 מור נ' מדינת ישראל  (6.1.2008)).
29. עם זאת, גם החריג בדבר ביטחונו של בעל דין הוחל במשורה. הגישה המצמצמת באה לידי ביטוי גם בדרישת ההלכה הפסוקה להראות כי מתקיים סיכון מוחשי ואיום קונקרטי לחייו של הנאשם או העד המבקשים לאסור את פרסום פרטיהם לצורך הגנה על ביטחונם (בש"פ 5055/14 בן דוד נ' מדינת ישראל (20.7.2014); ע"פ 2137/14 הוצאת עיתון הארץ בע"מ נ' חנקישייב (10.4.2014)).
30. "מאחר שהכלל הוא פומביות הדיון, הנטל הוא על הנאשם המבקש לאסור את פרסום שמו" (בש"פ 197/12  חדד נ' מדינת ישראל, פסקה 15 (16.2.2012)), אך לצד האמור ואף שיש לפרש את החריגים לעיקרון פומביות הדיון בצמצום - הוטעם כי "המבחן ההסתברותי הכללי להפעלתם הוא של אפשרות סבירה להתקיימותם" (ע"א 4244/12 הוצאת עיתון הארץ בע"מ נ' תת-ניצב ברכה, פסקה 38 (31.12.2012); וראו: עפ"א 72553-03-26 נחום נ' מדינת ישראל (12.4.2026)).  
31. אף במקרה של "אפשרות סבירה" לקיומו של החריג, על בית המשפט להמשיך ביישום הנוסחה ולאזן בין ההגנה הנדרשת על ביטחונו של נאשם לבין עיקרון פומביות הדיון (שם; דנ"פ 7261/12 פלוני נ' הוצאת עיתון הארץ בע"מ, פסקה 18 (3.12.2012) ופסק הדין מושא העתירה לדיון נוסף באותה פרשה – ע"פ 2117/12 פלוני נ' הוצאת עיתון 'הארץ' בע"מ, פסקה 14 (2.12.2012); עלב"ש/20,21/19 טוראי אליהו נ' התובע הצבאי הראשי, פסקה 20 (2020))). ביישום נוסחת האיזונים, בשלב הערכת היקפם ומשקלם של האינטרסים הציבוריים המנוגדים, יש לשקול את ה"עניין הציבורי שבפרסום", הן ברובד הכללי והן ברובד הפרטיקולרי (בש"פ 5759/04 תורג'מן נ' מדינת ישראל, פ"ד נח(6) 658, 667 (2004)) -
"הרובד הכללי מתקיים בכל הליך, ועניינו חופש הביטוי וזכות הציבור לדעת. הרובד הפרטיקולרי הוא של עניין ציבורי מיוחד שבפרסום – כאשר 'יש בו בעניין מיוחד זה כדי להוסיף משקל בנסיבותיו של עניין פלוני לרובד הכללי של העניין הציבורי שבפרסום'... 'עניין ציבורי מיוחד' יכול שיתעורר בשל מהות המעשים, או בשל זהותו של החשוד (כגון, איש ציבור המעמיד עצמו לבחירה), או במקרה שבו יהיה בפרסום כדי להביא לקידום החקירה ולגילוי האמת" (עלב"ש/20,21/19 טוראי אליהו לעיל, פסקה 22 וראו גם: ע"פ 2137/14 הוצאת עיתון "הארץ" בע"מ לעיל; עלב"ש 12/24 סגן נ' ט' לעיל). 
32. עוד נקבע כי העניין הציבורי בפרסום פסק הדין הפלילי נגזר גם מהשלב שבו נמצא ההליך השיפוטי. כאשר לפנינו מי שהורשע בפלילים האינטרס הציבורי לפרסום גבוה יותר, שכן "בניגוד לחשוד שטרם הוגש נגדו כתב אישום או אף נאשם לאחר הגשתו של כתב אישום, לאדם המורשע בפלילים לא עומדת כבר חזקת החפות. האינטרס הציבורי בפרסום פרטי המקרה גובר על האינטרס הפרטי של האדם שהורשע כי פרטיו לא יפורסמו... ברובד הכללי, פרסום פסק הדין מאפשר להתריע מפני אדם שהורשע בביצוע עבירות שיש בהן כדי לסכן את הציבור, ולהרתיע עבריינים אחרים בכוח..." (רע"פ 1201/12 קטיעי נ' מדינת ישראל (9.1.2014)).
33. כמו כן, על בית המשפט לשקול מענה מידתי לאיזון הקונקרטי הנדרש בנסיבות הכוללות של העניין, בין כל אחד מן האינטרסים החברתיים המנוגדים. הוטעם, כי "בהתאם להלכה, ההכרעה השיפוטית אינה מחייבת בהכרח בחירה דיכוטומית בין חשיפה מלאה לבין חיסיון מוחלט. תחת זאת נדרש איזון עדין ומתמיד בין הערכים המתנגשים. על בית המשפט לבחון את עוצמת העניין הציבורי במידע אל מול הטעמים שבבסיס החיסיון, ולתור אחר פתרונות מידתיים שיגשימו את תכלית ההגנה על אינטרסים אלו, תוך פגיעה פחותה ככל הניתן בזכות הציבור לדעת" (עפ"א 26549-01-26 אסף שמואלביץ' נ' ידיעות אינטרנט (22.1.2026)).
34. ולבסוף, מאחר שצו איסור פרסום אינו החלטה "נצחית" והוא תלוי נסיבות, נקודת האיזון עשויה להשתנות ו"במצב כזה, בית המשפט עשוי לבחון מחדש את הצו ולצמצם אותו לטובת הגברת פומביות הדיון" (שם, פסקה 15).
הסיכון לנקיטת צעדים משפטיים בחו"ל כנגד חיילים
35. כאמור, אחת הסוגיות שהעלו הצדדים בערעור עניינה בהערכת הסיכון הנשקף למשיבים עם פרסום פרטיהם, בכל הנוגע לאפשרות נקיטת צעדים משפטיים נגדם בחו"ל, בהיותם חיילים והאם סיכון זה נכלל אף הוא בחריג לעיקרון הפומביות, של הגנה על בטחונו של נאשם.  
36. ההסדר הקיים אכן מכיר במעמדם של חיילים כאוכלוסייה ייחודית, אך זאת, כאשר הם עומדים לדין בעקבות חלקם באירועים שהתרחשו אגב פעילות מבצעית וכחלק ממנה. כך, נמנע בעבר פרסום שמם של חיילים אשר זומנו כעדים במסגרת תביעה אזרחית לפיצויים בעקבות מעורבותם ב"פעילות מלחמתית", והוטעם כי "במציאות דהאידנא, חשיפת מיותרת של שמות חיילי צה"ל עלולה לפגוע בהם, והדברים מובנים" (פסק דינו של השופט עמית (כתוארו אז) בע"א 5179/11 פלוני (קטין) נ' מדינת ישראל (2.5.2013)). "מאפייניה הייחודיים של הפעילות המבצעית, שבמהלכה עשויים חיילים, אשר נשלחים מטעם המדינה למשימות מסכנות חיים, לטובת ההגנה על גבולותיה ועל תושביה – להיתקל בסיטואציה מורכבות ולפעול במצבי דחק – הובילו את המחוקק לעגן איסור פרסום סטטוטורי, מלא, על פרטיהם המזהים, בתנאים מסוימים" (עניין אליהו, לעיל פסקה 46); וביולי 2016 נכנס לתוקפו תיקון מספר 71 לחוק השיפוט הצבאי (איסום פרסום שם חייל לעניין הליכים הקשורים לפעילות מבצעית), התשע"ו-2016. בעקבות התיקון, מורה סעיף 325(ו3)(1)(ב) לחוק השיפוט הצבאי, כי אין לפרסם שם של חייל כאשר "הוא נאשם בביצוע עבירה שנעשתה אגב פעילות מבצעית וכחלק ממנה, כל עוד לא הורשע בפסק דין חלוט". בדברי ההסבר המופיעים בהצעת חוק השיפוט הצבאי (תיקון – איסור פרסום שם חייל שמתקיימים חקירה או תחקיר בעניינו), התשע"ו-2015 (12.10.2015), בואר, כי: 
"חיילים ומפקדים בצה"ל עומדים במצבים קשים ומורכבים. לא רק במצבים מסכני חיים לעצמם ולזולתם, אלא גם במצבים שבהם אופן הפעולה הנדרש לא תמיד ברור. עובדה זו, בשילוב העובדה שהפועלות המבצעיות של צה"ל נערכות לא פעם בקרבת אוכלוסייה אזרחית, מביאות לחקירת תפקוד חיילים ומפקדים. חקירות אלו יכולות להסתיים במסקנה שתפקוד החייל או המפקד היה תקין, אך פרסום האירוע עלול לפגוע בחייל או במפקד... ההסדר יחול על חקירות והליכים משפטיים הנוגעים לפעילות מבצעית בלבד, ולא יהיה בו כדי להעניק פריבילגיה מיוחדת לחיילי צה"ל בנוגע לפרסום פרטיהם בחקירות הקשורות בין היתר לחשדות פליליים שאינם קשורים לפעולה שנעשתה אגב פעילות מבצעית וכחלק ממנה" (הדגשות הוספו, וראו גם לאחרונה, ע"ח 42915-02-26 מדינת ישראל נ' מלול (1.7.2026)).  
37. אשר למקרים אחרים, שאינם חוסים תחת סעיף 325(ו3)(1)(ב) לחוק השיפוט הצבאי, בין בשל מהותם ובין בשל הרשעתם של החיילים בדין: אמנם, נפסק כי החריג של הגנה על ביטחון בעל הדין אינו כולל הגנה מפני פרסום עוין בעיתונות (עניין מרום לעיל, עמ' 342), או מפני פגיעה בביטחון הכלכלי (בש"פ 4814/05 ביטאר נ' מדינת ישראל (26.7.2005); עלב"ש/20,21/19 טוראי אליהו לעיל, פסקה 19 (2020)). ברם, כעולה מהתייחסותו של רמ"ח אסטרטגית, במציאות הקיימת מאז פרוץ המלחמה, חלה עלייה ניכרת בניסיונות לקדם הליכים משפטיים בחו"ל כלפי משרתי צה"ל על רקע שירותם, והליכים אלה עלולים לסכן את חירותם (להשפעת המלחמה והמציאות הביטחונית על סוגיות דומות ראו: ע"פ 1350/24 ח"כ כהן נ' מדינת ישראל, פסקה 16 (14.3.2024); ב"ש 60891-04-24 רז נ' התובע הצבאי הראשי, פסקה 24 והאסמכתאות המנויות שם (2026)). לפיכך, במקרים המתאימים, כאשר נסיבות המקרה, בשים לב לתבחיני הסיכון שמנה רמ"ח אסטרטגית בהתייחסותו, מלמדות, ברמה של אפשרות סבירה, על סיכון מוחשי ואיום קונקרטי הנשקף לחירותו של חייל, אם יפורסם שמו בהליך המשפטי –יש לבחון כמקובל, את היקף ההגנה הנדרש, ביישום נוסחת האיזונים כאמור ואת הפתרון המידתי שיש לנקוט לגביו. 
38. אוחזים בכללים שסקרנו לעיל ובדגשים מן ההלכה הפסוקה, נפנה עתה ליישומם בראי הערעורים שלפנינו. 
מן הכלל אל הפרט
39. בית הדין קמא שמע לעומק ובאריכות את חוות הדעת של רז"ר ביטחון ורמחב"ם, הגורמים המקצועיים הרלוונטיים. שניהם לא הצביעו על סיכון מוחשי או על איום קונקרטי למי מהמשיבים, בעקבות פרסום פרטיהם אגב הרשעתם בעבירות כאמור. חרף זאת, נקט בית הדין קמא משנה זהירות וקבע כי לנוכח המלחמה הממושכת והרב-זירתית; תפקידם הרגיש של חלק מן המשיבים במערך ההגנה ביחידת "חץ" ועבודת המטה שהתנהלה באותם ימים בצה"ל לבחינת הצורך בהסתרת זהות משרתי המערך; לצד היותם של חלק מן המשיבים בעלי אזרחות כפולה – יש לאסור על פרסום פרטיהם. 
40. כמובא לעיל, כבר בתחילת הדיון בערעור, הוצג לנו כי עבודת המטה המדוברת הסתיימה וכי גם לאחריה לא חל שינוי במעמדם של המשיבים. ועדיין, על אף שעסקינן בשלב הערעור, באופן חריג, פנינו כאמור אל רמ"ח אסטרטגית בחטיבת הדין-הבינלאומי להשלמת התמונה המלאה ולדיוק הסיכונים המשפטיים הקיימים, אם בכלל. כאמור, רמ"ח אסטרטגית העריך כי "אין זה סביר שייפתחו [כנגד כל המשיבים, לרבות בעלי האזרחות הזרה] הליכים משפטיים בשל חשיפת שמם או בשל שירותם במערך ההגנה" (נציין, כי לאחר שנשמעו בבית הדין קמא, בהרחבה, עדויותיהם של רז"ר ביטחון ורמחב"ם, שאף בהן לא היה כדי לסייע למשיבים - לא מצאנו כל טעם להשיב אליו את הדיון כדי שישמע גם את עדותו של רמ"ח אסטרטגית).
41. אין זאת אלא שלאחר בחינת כל ההיבטים האפשריים, לא בוססה לפנינו אפשרות סבירה לקיומו של סיכון מוחשי או איום קונקרטי למי מהמשיבים (ראו והשוו ע"פ 30264-05-26, ע"ח 50988-04-26 רס"ן (מיל') ג' ל' נ' התובע הצבאי הראשי, פסקה 44 (2026)). לפיכך, אין לסטות מן הכלל של פומביות הדיון ויש להתיר את פרסום שמם. 
42. נדגיש עוד כי קיים עניין ציבורי רב בפרסום כלל פרטי הפרשה, וקיים צורך מובהק במיגור מעשי התעללות של חיילים בחיילים אחרים. המעשים שבהם הורשעו המשיבים אינם עולים בקנה אחד עם ערכי צה"ל ויש לעֹקרם מן השורש (ראו: ע/10,14/10 סג"ם מזרחי נ' התובע הצבאי הראשי (2010); ע/230/95 סמ"ר ברקו נ' התובע הצבאי הראשי (1996)). לכך מצטבר העניין הציבורי שבפרסום, לאחר הרשעתם של חלק מן המשיבים בעבירות של הטרדה מינית (ראו ביחס לעבירות מין, ע"פ 30264-05-26, ע"ח 50988-04-26 רס"ן (מיל') ג' ל' לעיל, פסקה 45 והאסמכתאות המנויות שם (2026)). 
43. סוף דבר, מאחר שלא בוסס לפנינו במידה הנדרשת החריג לעיקרון הפומביות - מצאנו לקבל את ערעור התביעה ולהתיר את פרסום פרטיהם של המשיבים.   

ניתנה היום, ט"ז באב התשפ"ו, 30 ביולי 2026, בלשכה, ותועבר לצדדים על ידי המזכירות.

_____________	                          ______________	                                ______________
       הנשיאה	                                        המשנה לנשיאה	                                          שופטת

